Richardsbaai | Boendoe se blog argief
Posts Tagged 'Richardsbaai
Op my voorstoep
Ek moet bieg. Ek was bietjie bek-af omdat ek nie meer opwindende avonture en asemrowende natuurskoon kon deel nie. Ek is mos terug by 'die huis'. Boring. Totaal onopwindend. Bowendien kon ek in 5 jaar nog nie regtig vat kry aan Richardsbaai nie. Maar, toe begin ek mos stap in die oggende. En seker 200 m van my huis af, een oggend, kyk ek op en 'n verblindende lig tref my. Stap nader en sowaar. Daar is 'n meer! Dit was die oggendson op die water wat my geroep het! Dis eintlik 'n skande dat ek hierdie storie vertel, want ek bly al langer as 'n jaar so naby die meer, en was nog nooit bewus van sy bestaan nie. Nuuskierige ek gaan lees toe op oor Richardsbaai, en dìs wat ek gekry het:
Richardsbaai is vernoem na Sir Frederick William Richards, 'n admiraal in die Britse vloot, wat met troepe hier geland het in 1879. Richardsbaai was 'n klein vissersdorpie tot 1976 toe die hawe in gebruik geneem is. (In 1968 was die bevolking maar 200, vandag amper 40 000!) Die ontwikkeling van Richardsbaai is dan ook nou verwant aan die hawe. Die dorp is geleë op die "estuary and wetlands" van die Mhlathuze-rivier.
Met die beplanning van die dorp, is gepoog om die industriële-en resedensiële gebiede rondom die omgewing te beplan. (die sg 'garden city concept') Die dorp word omring deur varswatermere, 'wetlands', timberplantasies en suikerrietvelde. 'n Groen dorp!
Ons het 'n heerlike subtropiese klimaat. Die wintertemperature val baie selde onder 11 °C. Dus die ideale plek vir 'n wintersvakansie!
Richardsbaai se industriële ontwikkeling is een van die vinnigstes in die land. Biljoene rand is belê in verskillende nywerhede: Richards Bay Minerals (wat blykbaar 'n baie interessante toer vir toeriste aanbied), Alusaf aluminium smelters, Bell Equipment en Mondi, om maar net 'n paar te noem. Daar hang af en toe 'n snaakse geurtjie in die lug, en dis te danke aan al die nywerhede om ons!
Toe ek van Limpopo Richardsbaai toe getrek het, was daar veral 3 goed wat vir my baie vreemd was: taxi's waarmee witmense rondry (dis nooit in Pietersburg gesien nie!), hier is geen boorgate nie en niemand betaal vir water nie, en almal is van 'prepaid electricity' afhanklik. Dalk is/was Pietersburg net 'agter', maar dit was vir my heeltemal nuut.
Maandag was daar 'n vakansiestemming. Ek het my kamera gevat en gaan foto's neem. Ons het regtig 'n pragtige dorp. Ek kyk met nuwe oë om my rond.